Diari Oficial de la Generalitat Valenciana


Sumari del DOGV 9811, del 18-03-2024 (2024/2248)

RESOLUCIÓ de 27 de febrer de 2024, de la Conselleria de Sanitat, per la qual es convoquen subvencions per a la intervenció arquitectònica en locals destinats a la prestació d'assistència sanitària per part d'esta conselleria en municipis de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9811

Data del DOGV
:   18-03-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/2248


Data del document
:   27-02-2024

Organisme emissor
:   Conselleria de Sanitat

Tipus de document
:   Resolució

Anàlisi jurídica

RESOLUCIÓ de 27 de febrer de 2024, de la Conselleria de Sanitat, per la qual es convoquen subvencions per a la intervenció arquitectònica en locals destinats a la prestació d'assistència sanitària per part d'esta conselleria en municipis de la Comunitat Valenciana. [2024/2248]  
Mitjançant l'Ordre 9/2017, de 19 de setembre, de la Conselleria de Sanitat Universal i Salut Pública, s'establixen les bases reguladores per a la concessió de subvencions per a la intervenció arquitectònica en locals destinats a la prestació d'assistència sanitària per part d'esta conselleria en municipis de la Comunitat Valenciana (DOGV 8134, 25.09.2017) . D'ara en avant, Ordre 9/2017.  
Mitjançant l'Ordre 3/2021, de 29 de setembre, de la Conselleria de Sanitat Universal i Salut Pública, es modifica parcialment l'esmentada Ordre 9/2017 (DOGV 9186, 01.10.2021) .  
El punt 3, de l'article 1, de l'Ordre 9/2017, establix que la convocatòria de les subvencions es realitzarà mitjançant una resolució de la persona titular de la conselleria amb competències en matèria de sanitat. En la disposició addicional segona delega la persona titular de la direcció per a la competència per a dictar la resolució de concessió de la subvenció, així com per a resoldre les eventuals incidències sobre renúncia, revocació, quantia, pròrroga, modificacions, minoracions i reajustaments de conformitat amb l'article 160.5 de la Llei 1/2015, de 6 de febrer, d'hisenda pública, del sector públic instrumental i de subvencions. D'ara en avant, LHPSPIS.  
En el preàmbul de l'Ordre 9/2017 s'establix que les subvenciones que s'han de concedir d'acord amb les seues bases reguladores, pel caràcter d'estes, no estan subjectes a la política de competència de la Unió Europea en matèria d'ajudes públiques i, per tant, no requerixen notificació a la Comissió Europea, per no posseir els requisits de l'article 107.1 del Tractat de funcionament de la Unió Europea, ja que a raó de la qualitat de les entitats beneficiàries i de l'objecte de les subvencions, estes accions subvencionables, per ser activitats de caràcter no econòmic, no afecten la competència, ni els intercanvis comercials entre els estats membres i tampoc afavorixen determinades empreses o produccions.  
Així mateix, el Decret llei 6/2021, d'1 d'abril, del Consell (DOGV 9062, 15.04.2021) , establix un règim especial de gestió de les actuacions incloses en el Pla de recuperació, transformació i resiliència finançat pel Mecanisme europeu de recuperació i resiliència i pels fons REACT-EU per a donar suport a la recuperació després de la crisi de la COVID-19 (Next Generation-EU) .   
En virtut del que s'ha exposat, i de conformitat amb el que s'establix en els articles 160.4.b i 166 de l'LHPSPIS, en relació amb l'article 7 del Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries, i les seues atribucions; l'Ordre 4/2023, de 13 d'octubre, de desenvolupament del Decret 135/2023, de 10 d'agost, del Consell, d'aprovació del Reglament orgànic i funcional de la Conselleria de Sanitat, i l'Ordre 9/2017, resolc:  
  
Primer. Objecte. Àmbit d'aplicació. Activitat a desenvolupar  
1. Convocar la concessió de subvencions per a la intervenció arquitectònica en locals destinats a la prestació d'assistència sanitària per part d'esta conselleria, en municipis de la Comunitat Valenciana.  
  
L'objecte de les subvencions que es convoquen serà les actuacions d'intervenció arquitectònica en locals destinats a la prestació d'assistència sanitària en Atenció Primària per la Conselleria en municipis de la Comunitat Valenciana.  
En funció del cost i la duració de la intervenció arquitectònica, les subvencions concedides podran tindre caràcter de despesa plurianual, d'acord amb el que s'establix en l'article 40 de l'LHPSPIS.  
S'entendrà per actuacions d'intervenció arquitectònica les obres de reforma, reparació, restauració i rehabilitació, així com les de conservació i manteniment, amb les definicions establides en l'article 232 de la Llei 9/2017, de 8 de novembre, de contractes del sector públic, per la qual es transposen a l'ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014 (d'ara en avant, LCSP) .  
No obstant això, el que s'indica en l'article 30 de l'LCSP, les entitats locals no podran executar directament les obres.  
La subvenció que es concedisca només es destinarà a finançar el cost d'execució de l'obra i de les instal·lacions amb l'IVA. En conseqüència, no se sufragaran les despeses generades per la redacció del projecte tècnic, estudis de seguretat i salut, les que es deriven de la direcció d'obra, o qualsevol altra que no estiga directament relacionada amb l'execució de l'obra, com ara els estudis sobre l'estat estructural, estudis geotècnics, etc.  
Els increments pressupostaris de les obres derivats de les modificacions dels contractes, així com de la liquidació d'aquelles que resulten, si és el cas, del procediment de contractació de les obres, no seran objecte de subvenció. Els increments, als quals tinga dret l'empresa contractista de les obres, seran a càrrec exclusiu de l'òrgan de contractació.  
  
D'acord amb el que es disposa en l'article 31.1 de la Llei 38/2003, de 17 de novembre, general de subvencions (d'ara en avant, LGS) es consideren despeses subvencionables aquelles que, en cadascuna de les anualitats que es preveuen en l'acte de concessió, responguen de manera indubtable a la naturalesa de l'activitat subvencionada, i es realitzen des del primer dia de l'exercici pressupostari de la convocatòria.   
  
D'acord amb el que es disposa en l'actual redacció de l'article 31.2 de l'LGS es considerarà despesa realitzada la que ha sigut efectivament executada d'acord amb l'apartat anterior, independentment de la data del seu pagament. El termini de justificació de les subvencions finalitzarà el 15 de novembre de cada exercici econòmic per al qual es van concedir estes.   
2. Podran obtindre la condició d'entitat beneficiària els ajuntaments de la Comunitat Valenciana que complisquen els requisits següents:  
  
a) Que tinguen la titularitat patrimonial del local en el qual es proposa la intervenció arquitectònica.  
b) Que disposen d'un informe tècnic preliminar emés per la persona titular de la subdirecció en matèria d'infraestructures, per a l'obtenció del qual serà necessària l'aportació dels documents següents:  
  
- Acreditació de la titularitat patrimonial de l'immoble objecte del projecte tècnic, mitjançant certificat de la secretaria de l'ajuntament acompanyada de la fitxa descriptiva i gràfica cadastral.  
- Informe subscrit per personal tècnic municipal, relatiu a l'estat de l'immoble on es presta el servici assistencial i amb indicació de les deficiències constructives detectades, més la descripció de l'estat de cadascuna de les instal·lacions, així com la indicació de les actuacions que s'han de realitzar, amb un alçament planimètric de l'estat actual i del reformat (plànols de planta, secció i alçats, delimitats i amb les seues superfícies útils i construïdes corresponents per habitacions i totals) . Este informe es redactarà sobre la base dels punts següents:  
· Inadaptació a la normativa vigent en matèria d'accessibilitat.  
· Inadaptació a la normativa vigent en matèria de protecció contra incendis.  
· Superfície inadequada de les consultes i sales d'espera.  
· Mal estat de les instal·lacions de lampisteria, energia, condicionament i climatització.  
· Mal estat estructural i d'estanquitat de l'edifici.  
- En el cas de modificació del Pla funcional (programa de necessitats del centre, tant en recursos humans com d'infraestructures: nombre de sanitaris més nombre d'espais de consulta o tractaments) del centre mencionat en l'actuació, els departaments de salut que conformen el sistema públic de salut de la Comunitat Valenciana passen a integrar-se en estes bases reguladores de concessió de subvencions elaborant el denominat Informe justificatiu sobre la necessitat de les actuacions, com a part de l'expedient administratiu que s'ha de conformar, i este serà degudament aprovat per la persona titular de la direcció general amb competències en matèria d'assistència sanitària.  
  
Juntament amb l'informe preliminar emés per la persona titular de la subdirecció en matèria d'infraestructures es confeccionà el Quadre de superfícies i pressupost estimat (d'ara en avant, QSPE) del projecte que s'ha de redactar. Estos documents serviran de base per a la redacció del projecte bàsic i d'execució que s'ha de presentar, necessaris per al següent informe, el de conformitat.  
c) Que disposen de l'informe tècnic de conformitat que emetrà la persona titular de la subdirecció en matèria d'infraestructures, al projecte realitzat per a esta actuació, prèviament a la data de finalització del termini de presentació de les sol·licituds de la subvenció.  
Per a la seua obtenció haurà sigut necessària l'aportació dels documents següents:  
- Projecte bàsic i d'execució firmat per tècnic competent, amb el contingut establit en l'article 233 de l'LCSP, que complisca el que es preceptua en la Secció 2a, del capítol II, del reglament general de la Llei de contractes de les administracions públiques, aprovat pel Reial decret 1098/2001, de 12 d'agost, i els articles 124 a 134 del Reglament que la desplega, amb data posterior a la publicació de les presents bases i anterior a la data de la convocatòria de la corresponent edició.  
  
- Acta de replantejament prèvia del projecte bàsic i d'execució, d'acord amb el que s'establix en l'article 236 de l'LCSP.  
- Informe de supervisió del projecte (article 235 de la Llei 9/2017, de la Llei de contractes del sector públic) , que serà obligatori si les obres afecten l'estabilitat, estanquitat o seguretat.  
- Aprovació d'este projecte bàsic i d'execució per l'òrgan competent municipal i degudament segellat en tots els documents integrants d'este (memòria, plecs, plànols, pressupost, estudi de seguretat i salut, estudi de gestió de residus, programa de desenvolupament dels treballs o pla d'obra, etc.) .  
d) Compliment de la normativa comunitària que regula les obligacions d'estes respecte a les normes d'informació i publicitat, en concret al Reglament (UE) 1303/2013, del Parlament Europeu i del Consell, i al Reglament d'execució (UE) 821/2014, de la Comissió.   
  
Per a l'obtenció de la conformitat de la subdirecció esmentada caldrà ajustar-se al que s'establix en l'article 5 de les bases.  
  
Segon. Condicions de la concessió de la subvenció  
1. El procediment de concessió d'estes subvencions es tramitarà en règim de concurrència competitiva, tal com s'establix en l'article 7 de l'Ordre 9/2017.  
2. Per a obtindre la condició d'entitats beneficiàries de les subvencions s'hauran de posseir els requisits de l'article 5 de l'Ordre 9/2017, al final de presentació de les sol·licituds de la present convocatòria.  
  
3. En tot cas, caldrà disposar del corresponent projecte d'obra, amb el degut informe de conformitat de la Subdirecció amb data posterior a la publicació de les bases i anterior a la data de finalització de presentació de sol·licituds de la present convocatòria.  
4. S'hauran de complir les obligacions de publicitat derivades del que es disposa en els articles 4 i 5 de la Llei 1/2022, de 13 d'abril, de la Generalitat, de transparència i bon govern de la Comunitat Valenciana; en el capítol 2 de la Llei 19/2013, de 9 de desembre, de transparència, accés a la informació pública i bon govern, i en l'article 18 de la Llei 38/2003, de 17 de novembre, general de subvencions.   
Esta informació podrà publicar-se en el portal web de l'entitat o bé a través de la plataforma TEP - Transparència Entitats Privades, de GVA Oberta (https://gvaobert.gva.es/tep) .  
  
Tercer. Finançament. Dotació. Pagament de les subvencions. Justificació. Període de duració  
1. Les subvencions previstes en la present resolució de convocatòria es finançaran amb càrrec al programa pressupostari de la Conselleria de Sanitat G76000702.NR40771.465J45.25789, codi de línia comptable S0151, dels pressupostos de la Generalitat amb les anualitats següents:  
  
Per a l'any 2024, per un import de 3.000.000,00 €.   
Per a l'any 2025, per un import de 3.000.000,00 €.  
2. Les subvencions que s'atorguen tindran la consideració de subvenció a fons perdut, i el percentatge de subvenció a aplicar serà fins al 100 % de l'import sol·licitat, amb un límit de 400.000,00 € per projecte, sense que este puga superar el cost d'execució del corresponent projecte aprovat o el d'adjudicació. El nombre màxim de projectes subvencionables en cada convocatòria per ajuntament serà de dos.  
  
3. El pagament de la subvenció serà realitzat després de la justificació prèvia per part de l'ajuntament de la realització de les obres d'intervenció arquitectònica en els locals destinats a la prestació d'assistència sanitària per la Conselleria.  
No obstant el que s'ha indicat en l'anterior apartat, es podran realitzar abonaments a compte que podran suposar la realització de pagaments fraccionats que respondran al ritme d'execució de les accions subvencionades, i seran abonats per quantia equivalent a la justificació presentada.  
Els pagaments s'efectuaran contra certificats d'obres expedits per la direcció facultativa de les obres, d'acord amb les condicions de finançament establides i de conformitat amb el projecte presentat. Estos certificats es presentaran davant la subdirecció, d'acord amb el model oficial que figura en l'annex XI del Reial decret 1098/2001, de 12 d'octubre, pel qual s'aprova el reglament general de la Llei de contractes de les administracions públiques (BOE núm. 257, de 26.10.2001) , acompanyats dels originals de les corresponents factures, que hauran d'estar aprovades per la junta de govern local, per la comissió de govern o l'òrgan municipal competent.  
En el cas que es produïra alguna baixa per diferència entre el pressupost de licitació i el d'adjudicació de l'obra, s'entendrà que la quantia de la subvenció queda fixada en l'import d'adjudicació, sempre que el finançament de la Conselleria es referisca a la totalitat del pressupost de l'obra.   
Constituirà, en tot cas, un requisit previ per al pagament, l'expedició per la subdirecció del corresponent certificat de comprovació i aprovació de justificants.  
Així mateix, els ajuntaments hauran, amb caràcter previ al pagament, acreditar que estan al corrent de la seua obligació de rendir comptes anuals davant la Sindicatura de Comptes, d'acord amb el que es disposa en l'article 199.4 de la Llei 8/2010, de 23 de juny, de règim local de la Comunitat Valenciana.  
4. El termini de justificació de les subvencions finalitza el 15 de novembre de 2024, per a l'obra realitzada amb càrrec al pressupost de 2024, i el 15 de novembre de 2025, per a l'obra executada en 2025. L'incompliment d'este requisit podrà donar lloc al desistiment sense efectes o a la minoració de la subvenció corresponent a l'exercici en què este es produïsca.  
5. Si la subvenció superara el cost real de l'obra, o si a conseqüència de la disminució del cost global de l'obra projectada s'haguera abonat un import superior al percentatge de participació de l'Administració, escaurà el reintegrament de l'excés obtingut.  
6. En tot cas, constituïx un requisit previ per al pagament que l'entitat local beneficiària de la subvenció es trobe al corrent en l'obligació de rendició dels seus comptes anuals davant la Sindicatura de Comptes.  
  
7. Esta actuació és susceptible de ser cofinançada per la Unió Europea a través del Programa operatiu del Fons Europeu de Desenvolupament Regional (FEDER) de la Comunitat Valenciana 2014-2020 i finançada com a part de la resposta de la Unió a la pandèmia de la COVID-19; i a través del Programa operatiu del Fons Social Europeu (FSE) de la Comunitat Valenciana 2014-2020 i finançada com a part de la resposta de la Unió a la pandèmia de la COVID-19.   
8. La dotació d'esta convocatòria podrà incrementar-se si concorre algun dels supòsits previstos en l'article 11.2 del Decret 77/2019, de 7 de juny, del Consell, de regulació del procediment de gestió del pressupost de la Generalitat. En tot cas, este increment queda condicionat a la declaració de disponibilitat del crèdit, que haurà de ser publicada en el Diari Oficial de la Generalitat Valenciana. Esta publicitat no implicarà l'obertura de termini per a presentar noves sol·licituds ni l'inici de nou còmput de termini per a resoldre.  
9. Eventuals augments sobrevinguts en el crèdit disponible possibilitaran una resolució complementària de la concessió de la subvenció que inclourà, seguint l'orde de prelació establit per la comissió de valoració, les sol·licituds que, fins i tot complint tots els requisits, no hagen sigut beneficiàries per esgotament d'este.  
  
Quart. Termini de la sol·licitud, forma de presentació i documentació que s'ha d'adjuntar a la sol·licitud  
1. El termini per a la presentació de les sol·licituds serà d'un mes comptador des de l'endemà de la publicació de la present convocatòria en el Diari Oficial de la Generalitat Valenciana.  
2. Els ajuntaments hauran d'emplenar la sol·licitud en el model normalitzat, que estarà disponible en la pàgina web i en la guia PROP de la Generalitat, i haurà d'estar firmada per la persona titular de la presidència de la corporació local o representació autoritzada de l'ajuntament. Tot això, sense perjuí del que es disposa en la Llei 39/2015, d'1 d'octubre, del procediment administratiu comú de les administracions públiques (d'ara en avant, LPAC) .  
La sol·licitud haurà d'adjuntar la documentació que s'indica tot seguit:  
a) Acreditació de la representació legal, en cas de no estar inscrit en el Registre de representants de l'Agència de Tecnologia i Certificació Electrònica (ACCV) , o bé, en el Registre electrònic d'apoderaments de l'Administració General de l'Estat.  
b) Còpia de l'informe de conformitat emés per la persona titular de la subdirecció en matèria d'infraestructures del projecte bàsic i d'execució amb data anterior a la convocatòria de l'edició de la subvenció que se sol·licite.  
c) Sol·licitud d'alta de domiciliació bancària emplenada, segons el model oficial, en el cas de nou perceptor o canvi de número de compte bancari.  
d) La fotocòpia del CIF per als ajuntaments que l'hagen modificat respecte a exercicis anteriors o que sol·liciten per primera vegada la subvenció.  
e) Certificat de persona representant de l'entitat en el qual conste:  
  
- Pressupost de licitació del projecte bàsic i d'execució supervisat per la persona titular de la subdirecció en matèria d'infraestructures.  
  
- Estat de licitació de l'obra, en el qual s'especifique si està pendent de licitació, en fase de licitació o adjudicada.  
- Pressupost d'adjudicació del contracte, si és el cas.  
- Subvencions i ajudes sol·licitades a altres organismes amb especificació d'estes i la quantia atorgada en cas de concessió.  
f) Programa d'actuació, que garantisca l'execució de les obres en els exercicis establits tenint en compte que el termini màxim de justificació finalitzarà el 15 de novembre de cada exercici. A este efecte i d'acord amb els terminis reglamentaris per a la tramitació del contracte d'obra, el programa d'actuació expressarà:  
- Data estimada d'inici de l'expedient de contractació de l'obra, o data real si este ja va ser iniciat.  
- Data estimada de l'inici de les obres o, si és el cas, la data de l'acta de comprovació del replantejament i d'inici de les obres.  
- Termini d'execució de cadascuna de les anualitats i imports estimats d'estes, d'acord amb el pla d'obra del projecte, o bé el termini d'execució i les anualitats previstes en el plec de clàusules administratives particulars, o bé, el termini i les anualitats contingudes en el contracte d'obres si este ja ha sigut subscrit, segons el moment procedimental en què es trobe l'expedient.  
g) Documentació justificativa de l'annex de criteris de valoració, segons este.  
h) En qualsevol cas, s'haurà d'acreditar no trobar-se en les prohibicions de l'article 13 de l'LGS i complir l'article 34.5 mitjançant la presentació de la declaració responsable, d'acord amb l'article 26 del Reglament que la desplega, aprovat pel Reial decret 887/2006, de 21 de juliol.  
i) Escrit d'estar al corrent en l'obligació de rendició dels seus comptes anuals davant la Sindicatura de Comptes. Este certificat ha d'estar emés per la Sindicatura, en el qual figure que l'entitat local es troba al corrent en el compliment de l'obligació de rendició dels seus comptes anuals davant esta sindicatura.  
3. Quan la sol·licitud no tinga els requisits indicats en l'article 66 de l'LPAC, o no adjunte la documentació que d'acord amb esta orde resulte exigible, serà notificada i requerida l'entitat interessada, amb indicació de la causa que impedix la continuació del procediment, perquè en el termini de deu dies esmene la falta o adjunte els documents preceptius, amb indicació que, si així no ho fera, es considerarà que desistix de la seua petició, prèviament a la resolució que haurà de ser dictada a este efecte.  
  
  
  
Quint. Comissió de valoració. Criteris de valoració de les sol·licituds   
  
1. Per a la valoració de les subvencions es constituirà una comissió de valoració d'acord amb el que es preveu en l'article 8 de l'Ordre 9/2017, encarregada d'examinar i valorar les sol·licituds presentades.  
2. Les sol·licituds presentades es valoraran d'acord amb els criteris establits en l'annex Criteris de valoració, de l'Ordre 3/2021, de 29 de setembre, de la Conselleria de Sanitat Universal i Salut Pública, per la qual es modifica parcialment l'Ordre 9/2017, segons els valors vigents a la data de finalització del termini de presentació de sol·licituds previst en la present convocatòria.  
  
Sext. Procediment de concessió. Resolució provisional i definitiva  
  
L'òrgan instructor, finalitzat el termini de presentació de sol·licituds, examinarà la documentació presentada i publicarà la llista de projectes admesos i, si és el cas, exclosos provisionalment.   
L'òrgan instructor concedirà un termini de deu dies hàbils perquè les entitats provisionalment excloses esmenen la documentació. La no-presentació dins del termini i en la forma escaient de la documentació preceptiva suposarà la caducitat de la sol·licitud de la subvenció.  
Finalitzat el termini de presentació d'esmenes, la comissió es reunirà per a comprovar la documentació aportada, valorar les propostes presentades i elevar a l'òrgan competent una proposta de resolució provisional de concessió, per orde de puntuació. Així mateix, la comissió elaborarà una llista ordenada de les sol·licituds que es propose desestimar per falta de crèdit i una llista de les entitats locals excloses.  
  
Publicada la resolució provisional de concessió, l'òrgan instructor concedirà un termini de deu dies hàbils perquè els interessats puguen formular al·legacions.  
Finalitzat el termini de presentació d'al·legacions, la comissió de valoració es reunirà per a analitzar les al·legacions presentades, comprovar la documentació aportada i elevar a l'òrgan competent una proposta de resolució definitiva de concessió.   
D'acord amb el que s'establix en la disposició addicional octava de la Llei orgànica 3/2018, de 5 de desembre, de protecció de dades personals i garantia dels drets digitals i en l'article 4 de la Llei 40/2015, d'1 d'octubre, de règim jurídic del sector públic, l'òrgan gestor podrà verificar aquelles dades manifestades per les persones interessades amb la finalitat de comprovar l'exactitud d'estes. La potestat de verificació inclou verificar la identitat de la persona sol·licitant o, si és el cas, del seu representant legal i consultar les següents dades que consten en la Base de dades Nacional de Subvencions (BDNS) : les subvencions i ajudes que li han sigut concedides, incloent-hi aquelles a les quals s'aplica la regla de minimis, i que la persona sol·licitant no està inhabilitada per a percebre subvencions.  
  
Sèptim. Termini de resolució, publicació i notificació  
La resolució tindrà els efectes i el contingut previstos en l'article 25 de l'LGS, i es publicaran en la Base de Dades Nacional de Subvencions, d'acord amb el procediment establit en l'article 20 de l'LGS, així com un extracte d'esta en el Diari Oficial de la Generalitat Valenciana. Esta publicació tindrà els efectes de notificació a les persones interessades, d'acord amb el que es disposa en l'article 45.1.b de l'LPAC.  
  
El termini màxim per a resoldre i notificar els expedients serà de sis mesos comptador des de la data de la publicació de cada convocatòria en el Diari Oficial de la Generalitat Valenciana. Transcorregut el termini sense haver-se notificat la resolució, podrà entendre's desestimada la sol·licitud de concessió de subvenció en els termes de l'article 25 de l'LPAC.  
En el cas que les subvencions concedides tinguen caràcter plurianual, l'eficàcia de la seua concessió quedarà condicionada a l'existència de crèdit adequat i suficient en els pressupostos de la Generalitat de l'exercici corresponent.  
  
Octau. Documentació justificativa  
L'entitat beneficiària haurà de remetre a la Subdirecció la documentació justificativa relativa a la intervenció arquitectònica abans del 15 de novembre de l'exercici econòmic corresponent.  
En atenció a l'inici de les obres, s'haurà d'aportar la documentació següent:  
- Còpia compulsada de l'anunci de licitació de les obres.   
- Original o còpia compulsada de l'acord de l'òrgan de contractació municipal pel qual s'adjudica l'obra.   
- Còpia compulsada del contracte de la totalitat de les obres, com a document acreditatiu de l'import d'adjudicació d'estes.   
- Original o còpia compulsada de l'acta de comprovació del replantejament i inici d'obra.   
Respecte a l'ordenació i la justificació del pagament es remetrà la documentació següent:   
- Original o còpia compulsada de l'acta de recepció de l'obra.  
- Originals o còpies compulsades dels certificats d'obra.  
- Originals o còpies compulsades de les factures del contractista de l'obra, expedides a l'ajuntament.  
- Originals o còpies compulsades de l'acord de l'òrgan de contractació municipal pel qual aproven els certificats.  
- Escrit de trobar-se al corrent en l'obligació de rendició dels seus comptes anuals davant la Sindicatura de Comptes, emés per la Sindicatura.  
- Declaració responsable del compliment dels articles 13 i 34 de la Llei 38/2003, general de subvencions.  
Durant el període d'execució de les obres, en lloc visible des de la via pública i, posteriorment, al costat de la porta d'accés principal del centre objecte de la intervenció arquitectònica subvencionada, s'instal·larà un cartell exterior, en el qual quede reflectida la col·laboració de la Conselleria amb l'ajuntament, segons el model oficial establit a este efecte a cada moment.  
La manera d'acreditar la seua col·locació serà mitjançant la remissió de dos fotografies: una en un lloc visible des de la via pública i l'altra al costat de la porta d'accés principal.  
  
Nové. Entrada en vigor  
La present resolució entrarà en vigor l'endemà de la publicació en el Diari Oficial de la Generalitat Valenciana.  
  
Contra esta resolució de convocatòria, que posa fi a la via administrativa, es podrà interposar un recurs contenciós administratiu, d'acord amb el que es preveu en l'article 46 de la Llei 29/1998, de 13 de juliol, reguladora de la jurisdicció contenciosa administrativa, dins del termini de dos mesos comptador des de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana, si bé, podrà interposar-se, potestativament, un recurs de reposició davant la Conselleria de Sanitat en el termini d'un mes, d'acord amb el que es disposa en els articles 123 i 124 de l'LPAC.  
  
  
València, 27 de febrer de 2024. El conseller de Sanitat: Marciano Gómez Gómez.  
  
  
ANNEX  
Criteris de valoració  
  
1. Nombre d'habitants. Màxim 28 punts Punts  
1.1. Fins a 1.500 habitants 28 punts  
1.2. De 1.501 a 5.000 habitants 24 punts  
1.3. De 5.001 a 10.000 habitants 20 punts  
1.4. De 10.001 a 20.000 habitants 16 punts  
1.5. De 20.001 a 50.000 habitants 10 punts  
1.6. De 50.001 a 200.000 habitants 6 punts  
1.7. De 200.001 a 500.000 habitants 2 punts  
  
  
2. Estat de la infraestructura on es desenvolupa l'assistència. Màxim 42 punts Punts  
2.1. Inadaptació a la normativa vigent en matèria d'accessibilitat Fins a 8 punts  
2.2. Inadaptació a la normativa vigent en matèria de protecció contra incendis Fins a 8 punts  
2.3. Superfície inadequada de les consultes i sales d'espera Fins a 8 punts  
2.4. Mal estat de les instal·lacions de lampisteria, energia, condicionament i climatització Fins a 8 punts  
2.5. Mal estat estructural i d'estanquitat de l'edifici Fins a 10 punts  
  
3. Actuació que comporte mesures de sostenibilitat energètica: fins a 10 punts Punts  
3.1. Grup A. Eficiència energètica: enllumenat interior, millora d'eficiència en climatització/calefacció, substitució de calderes, etc. 2,5 punts  
3.2. Grup B. Millora de comportament tèrmic de les envolupants de l'edifici: aplacats exteriors i extradossats interiors, millora de la impermeabilitat tèrmica de finestres i portes, sistemes de protecció d'assolellament, etc. 2,5 punts  
3.3. Grup C. Instal·lacions per a l'ús d'energies renovables: instal·lacions solars tèrmiques i geotèrmiques de baixa temperatura per a ACS/Climatització, instal·lació de solars fotovoltaiques per a autoconsum. 2,5 punts  
3.4. Grup D. Instal·lació de sistemes de monitoratge/mesura/gestió de consums energètics municipals. 2,5 punts  
  
4. Municipi adherit al Fons de Cooperació Municipal per a la lluita contra el despoblament dels municipis de la Comunitat Valenciana. 10 punts  
  
5. Municipi que, en les cinc últimes edicions, no haja rebut subvenció d'acord amb l'ordre que regula esta.  
 10 punts